Ekskursiyaçıların obyektin qarşısında (önündə, ərafında, yanında) yerləşdirilməsi:
Ekskursiya hazırlanarkən bir qayda olaraq, ekskursiya obyektinə baxış zamanı qrupun yerləşməsinin bir neçə variantı müəyyən edilir. Bu aşağıdakı hallar üçün nəzərdə tutulur:

Metodiki hazırlamada təyin olunmuş yer, digər qrup tərəfindən tutulmuş və ya həmin yerdə dayandıqda günəş şüaları gözü qamaşdırır və obyektə baxmağa imkan vermir. Təklif olunan yerin istifadə edilməməsinin digər səbəbləri də olur. Günün isti, qızmar vaxtında qrupların kölgədə yerləşməsi imkanlarından istifadə olunur.

Yağışlı günlərdə ekskursiyaçıların örtük və çətirlərdən istifadə edilməsi variantları da nəzərdə tutulur. Metodika ayrı-ayrı hallarda obyektin baxışı üçün bir neçə nöqtənin seçilməsini tələb edir: uzaq (obyekt ətraf mühitlə və ya digər obyektlərlə birgə göstərildikdə), yaxın (binanın, qurğunun, ərazinin, təbiət obyektinin ayrı-ayrı detalları təhlil edildikdə). Bu xüsusiyyətlər «Metodiki hazırlama göstərişləri» qrafasında qeyd olunur. Hər ekskursiya bələdçisi diqqətlə bu göstərişləri öyrənir və qrupla marşruta çıxmazdan öncə qrupun obyekti müşahidə etməsi üçün yerləşmə məsələlərini araşdırır.

Obyektlərə baxış zamanı və avtomagistral yolları keçərkən ekskursiyaçıların təhlükəsizliyi təmin olunmalıdır.

Bir obyektin yanında bir neçə ekskursiya qrupunu elə yerləşdirmək lazımdır ki. bir ekskursiya bələdçisinin danışığı digərinə mane olmasın, bir qrup digər qrupun obyekti müşahidə etməsinə mane olmasın. Muzey ekspozisiyasının nümayişi zamanı qrupların yerləşməsində də belə çətinliklər əmələ gələ bilər.
4.5.1 QRUPUN TƏHLÜKƏSİZLİYİ VƏ MÜDAFİƏSİNİ EFFEKTİV TƏMİN EDİR
EKSKURSİYALARDA TƏHLÜKƏSİZLİK
Ekskursiya zamanı ən mühüm tələblərdən biri ekskursantların təhlükəsizliyinin təmin edilməsidir. Ümumiyyətlə, turizmdə təhlükəsizlik geniş anlayışdır. Təhlükəsizilk turistləri qəbul edən ölkənin milli maraqlarının və turistlərin şəxsi təhlükəsizliyinin təmin olunması ilə sıx bağlı olub, eyni zamanda ətraf mühitin mühafizəsi və ekoloji tarazlığın qorunmasını da özündə ehtiva etdirir. Tur səfərlər zamanı təhlükəsizliyi təmin etmək, bu sahə ilə məşğul olan bütün firmaların və məsul şəxslərin, habelə yerli icra hakimiyyətləri, milli və beynəlxalq təşkilatların diqqətində olmalıdır.