Turlar satış zamanı xidmətlər paketinin formalaşmasına və tərkibinə görə, inklüziv və sifarişli turlara ayrılır:
İnklüziv turlar - tərkibinə müəyyən, dəqiq, öncədən planlaşdırılmış xidmətlər dəsti daxil edilən turlardır.
Sifarişli (fərdi) turlar - müştərinin istəyinə və seçiminə görə xidmətlər paketinin tərkibi birbaşa satış zamanı formalaşan turlardır.
Xidmət proqramının tərkibindən asılı olaraq turlar aşağıdakı tiplərə ayrılır:
- Tematik (mövzulu) turlar proqramında ekskursiya xidmətinin və tematik - dərketmə yönümlü məşğulluğun (muzeylərə baş çəkmək, folklor bayramlarında iştirak etmək, xarici dillərin öyrənilməsi və s.) üstünlük təşkil etdiyi turlar;
- Kurort - sağlamlıq turları sağlamlığı bərpaetmə tədbirlərinin və istirahət yönlü məşğulluğun (kurort proqramları, profilaktik su - palçıq müalicəsi, mineral sulardan istifadə, dəniz kənarında istirahət, fıto-prosedurlar və s.) üstünlük təşkil etdiyi turlar;
- İdman turları - idman tədbirlərinin və ya fəal hərəkət üsullarının (yürüşlər və gəzintilər, dağ xizəklərində sürüşmə, velosiped turları, raftinq*, dayvinq**, məcaralı ekspedisiyalar və s.) üstünlük təşkil etdiyi turlar;
- Kombinə edilmiş turlar - xidmət proqramında tematik, kurort - sağlamlıq və idman - yürüş turlarının elementlərini birləşdirən turlar.
Qeyd: * Raftinq tur dağ çaylarında içərisi hava ilə doldurulmuş rezin sal və qayıqlarda səyahət.
**Dayvinq - akvalanqla su altına enmə.
Mövsümə görə turlar:
- İl boyu - bunlara illik fəaliyyət qrafiki olan bütün növ turlar aiddir;
- Mövsümi - hər hansı bir mövsüm və ya mövsümlər ərzində fəaliyyət göstərən turlardır. Məsələn, yay kurort turları - yay aylarında, dağ - xizək turları isə qış-yaz mövsümlərində fəaliyyət göstərir və s.